Katétrová ablácia

**Katétrová ablácia** (presnejšie *katétrová ablácia arytmie* alebo *katétrová ablácia arytmogénneho substrátu*) je minimálne invazívna metóda liečby niektorých porúch srdcového rytmu - arytmii. Ide o odstránenie alebo izoláciu štruktúr prevodového systému srdca, ktoré arytmiu zapríčiňujú. Vykonáva sa pomocou elektród alebo katétrov, zavedených do ľavej srdcovej predsiene cez katéter v periférnej žile. Cieľom je obnoviť normálny srdcový rytmus alebo zabrániť záchvatom nebezpečných arytmii.

## Indikácie
Dôvodom ku katétrovej ablácii sú komplikácie, ktoré hrozia pri arytmiach: slabosť a závraty pri poklese tlaku krvi, zníženie výkonu srdca až srdcové zlyhanie, ischémia myokardu (nedokrvenie srdcového svalu), riziko ischemickej cievnej mozgovej príhody následkom embolizácie z ľavej srdcovej predsiene, zriedkavo aj náhla srdcová smrť. Alternatívou ku katétrovej ablácii, ktorú je obvyklé vopred vyskúšať, je liečba antiarytmikami.

Arytmie, ktoré sú indikáciou pre katétrovú abláciu:

* fibrilácia predsiení 
* flutter predsiení
* supraventrikulárne tachykardie: AV nodálna reentrantná tachykardia, unifokálna predsieňová tachykardia, Wolf -Parkinson -Whiteov (WPW) syndróm
* idiopatická rekurentná komorová tachykardia, za určitých okolností aj komorová tachykardia pri štrukturálnom ochorení srdca pri neúčinnosti liekov alebo u pri častej aktivácii implantovaného kardiovertera-defibrilátora (ICD)
* iné arytmie, ktoré môžu byť indikované k ablácii, sú napr. refraktérna sínusová tachykardia alebo junkčná ektopická tachykardia

## Kontraindikácie pre katétrovú abláciu
Katétrová ablácia sa nevykonáva u pacientov s trombami (krvnými zrazeninami) v srdcových predsieňach, s aktívnou infekciou, závažnou poruchou zrážanlivosti krvi. Nemusia ju dobre tolerovať pacienti so závažným  srdcovým zlyhaním. Dôkladné zváženie je potrebné u pacientov s ochorením srdcových chlopní, v tehotenstve a so závažnými nekontrolovanými arytmiami.

## Výkon
náhľad|Pracovisko pre katetrizačné výkony

K výkonu prichádzajú pacienti po podrobnom, väčšinou opakovanom kardiologickom vyšetrení, obyčajne po zlyhaní pokusov o liečbu antiarytmikami a s CT vyšetrením hrudníka. Katétrová ablácia sa vykonáva pod skiaskopickou kontrolou (s rentgenovým zobrazením v reálnom čase). Začína sa zavedením katétrov so snímacími EKG elektródami. Samotnému výkonu predchádza elektroanatomické mapovanie cieľovej oblasti srdca (najčastejšie ľavej srdcovej predsiene), pri ktorom sa zobrazí postup elektrických potenciálov srdca a určia oblasti pre vykonanie ablácie. Potom nasleduje samotný výkon, ktorý sa vykonáva za monitorovania EKG signálu a  sonografickej kontroly. Celková anestézia väčšinou nebýva potrebná.

## Metódy katétrovej ablácie
* rádiofrekvenčná ablácia: najpoužívanejšia technika, s použitím vysokofrekvenčného striedavého prúdu na deštrukciu cieľového tkaniva teplom. 
* kryoablácia: zmrazením cieľového tkaniva s použitím katétra alebo balónika, do ktorého je vstrieknuté chladivo - kysličník dusný alebo novšie tekutý dusík. 
* laserová ablácia: používa energiu laserového lúča, smerovanú pod vizuálnou kontrolou cez balónik, naplnený ťažkou vodou (oxid deutéria, D2O)
* ablácia pulzným elektrickým poľom s použitím milisekundových elektrických výbojov s vysokým napätím je perspektívna metóda, ktorej výhodou je menšie tepelné poškodenie okolitých tkanív

Každá z uvedených metód má svoje výhody a nevýhody, konečné  výsledky sa výrazne nelíšia. Alternatívou katétrovej ablácie je chirurgická ablácia (MAZE procedúra), ktorá sa spravidla vykonáva popri inej kardiochirurgickej operácii.

## Výsledky
Úspešnosť výkonu závisí na type arytmie a vo veľkej miere aj na ostatných ochoreniach srdca. Normálny srdcový rytmus býva dosiahnutý približne v 50% - 80% prípadov. Výkon je možné opakovať, po opakovaných procedúrach je úspešnosť ešte vyššia.

## Komplikácie
Vyskytujú sa rádovo v jednotkách percent výkonov. Najvážnejšie sú tamponáda srdca, predsieňovokomorová blokáda alebo závažné arytmie, krvácania a infekcie, súvisiace so zavádzaním katétra, embolická cievna mozgová príhoda, poškodenia susediacich orgánov. Úmrtia v súvislosti s výkonom sú veľmi zriedkavé, vyskytujú sa v desatinách percenta prípadov.

## Referencie

## Externé odkazy
* Katetrová ablace fibrilace síní, FN Olomouc, YouTube
* Záznam z katetrizační ablace srdce pulsní vlnou, FN Motol a Homolka, YouTube

Kategória:Kardiológia
Kategória:Arytmie